Effeithlonrwydd – Inswlin | CPD for General Practitioners
Mae Canllaw presennol NICE ar reoli diabetes math 2 yn argymell, lle mae'r rheolaeth ar glwcos gwaed yn parhau neu'n dechrau troi'n annigonol wrth dderbyn therapi gwrth-ddiabetig drwy'r geg, y dylid ystyried inswlin yn opsiwn nesaf ar gyfer triniaeth. Inswlin isoffan dynol, a elwir yn NPH fel arfer, sydd wedi'i argymell fel y dewis cyntaf ar gyfer trin y rhan fwyaf o bobl.
Nod y dangosydd yw lleihau'r rhagnodi ar gyfer cydweddau inswlin cyfnod hir.
Nid oes tystiolaeth sy'n awgrymu bod cydweddau inswlin cyfnod hir yn rhagori ar inswlin NPH.
Mae NICE yn argymell NPH yn ddewis cyntaf ar gyfer trin y rhan fwyaf o bobl cyn ystyried cydweddau inswlin cyfnod hir (NG28, 2020).
Tueddiad mewn rhagnodi cydweddau cyfnod hir fel canran o gyfanswm yr inswlin cyfnod hir a chanolig a ragnodwyd mewn gofal sylfaenol
Dylai cleifion gael cyfle i wneud penderfyniadau seiliedig ar wybodaeth am eu gofal a'u triniaeth, mewn partneriaeth â'u gweithwyr gofal iechyd proffesiynol. Dylid trafod effeithiolrwydd cymharol y mathau penodol o inswlin gyda'r claf a chael gwybod am unrhyw beth sy'n well ganddo.
Wrth ddechrau rhoi therapi inswlin i gleifion, dylid dilyn rhaglen strwythuredig ar gyfer titradu dosau. Yn ogystal â hyn, dylai'r rhaglen gynnwys technegau chwistrellu, cymorth parhaus dros y ffôn, hunanfonitro, deall deiet, canllawiau'r DVLA, rheoli hypoglycemia, delio â newidiadau acíwt wrth reoli glwcos plasma, a chymorth gan weithiwr gofal iechyd proffesiynol profiadol sydd wedi cael ei hyfforddi'n briodol.